钦定古今图书集成/明伦汇编/宫闱典/第042卷 > 《皇后册文》前人
## 钦定古今图书集成/明伦汇编/宫闱典/第042卷 > 《皇后册文》前人

皇帝若曰：“自昔有天下，必择建厥配，以承宗庙，以御
家邦。肆朕受命，奉循前烈，考慎典册，以祈协于神明。
咨尔向氏，懿柔淑恭，旧有显闻。肇功唯祖，弼亮帝室。
流德之泽，覃延后嗣。是产硕媛，比贤姜任。越朕初载，
来嫔藩邸，盥馈在中，率礼无违。以至嗣服，祗承内事，
斋明夙夜，罔有旷失。宜崇位号，表正宫庭。今遣摄太
尉、推忠协谋同德佐理功臣、枢密使、光禄大夫、检校
太傅、行尚书刑部侍郎、上柱国、东平郡开国公、食邑
五千户、食实封一千户吕公弼，摄司徒、朝散大夫、右
谏议大夫、参知政事、护军、太原郡开国公、食邑一千
一百户、赐紫金鱼袋王珪，持节册命尔为皇后。夫惟
兴王，釐厥士女，咸自内始，达于四海。”朕克勤，人用弗
怠；朕克俭，人用弗奢；朕克正，人用无敢侧颇僻。尔励
相朕，乃济登兹。於戏！匪初惟艰，惟慎厥终，尔忱念兹。
朕以永享天禄，尔亦豫膺无疆之福，岂不韪哉。